
Proiect
PARLAMENTUL REPUBLICII MOLDOVA
LEGEA
asociaţiilor de economii şi împrumut
Parlamentul adoptă prezenta lege organică.

CAPITOLUL I. DISPOZIŢII  GENERALE

Articolul 1. Scopul  şi  obiectul  prezentei legi  
(1) Prezenta lege are ca scop protecţia drepturilor şi intereselor legale ale membrilor asociaţiilor de economii şi împrumut. 

(2) Prezenta lege are ca obiect reglementarea relaţiilor stabilite în urma exercitării dreptului persoanelor la libera asociere prin constituirea de asociaţii de economii şi împrumut.  

Articolul 2. Domeniul de aplicare 
(1) Prezenta lege se aplică asociaţiilor de economii şi împrumut. 

(2) Asupra asociaţiilor de economii şi împrumut nu se extinde acţiunea actelor legislative şi normative care reglementează activitatea instituţiilor financiare şi asociaţiilor obşteşti. 

Articolul 3. Noţiuni principale 

În sensul prezentei legi se definesc următoarele noţiuni principale:

administrator – membru al consiliului, membru al comisiei de cenzori, director executiv, contabil-şef, conducător al filialei, precum şi alte persoane abilitate, conform legislaţiei sau statutului asociaţiei de economii şi împrumut, să-şi asume obligaţii, de sine stătător sau împreună cu alţii, în numele şi în contul asociaţiei;

asociaţie centrală – asociaţie de economii şi împrumut ai cărei fondatori şi membri pot fi doar asociaţiile de economii şi împrumut şi care, în activitatea sa, se conduce de prezenta lege;
asociaţie de economii şi împrumut (în continuare – asociaţie) - organizaţie necomercială cu statut juridic special, constituită benevol de persoane fizice şi juridice, asociate pe principii comune, care acceptă de la membri depuneri de economii, acordă acestora împrumuturi, precum şi alte servicii financiare, în conformitate cu categoria licenţei deţinute;

autoritate de supraveghere – autoritate publică care exercită reglementarea şi supravegherea asociaţiilor şi asociaţiilor centrale în conformitate cu legislaţia;
capital instituţional – fonduri proprii pe care asociaţia trebuie să le deţină şi să le menţină în conformitate cu actele normative ale autorităţii de supraveghere;

depunere de economii – sumă de bani depusă de către membru în asociaţie pe baza contractului în scris, pe termen stabilit sau la vedere, cu sau fără dobîndă, care urmează să fie restituită la scadenţă sau la cerere;

fond de lichidităţi - fond constituit din mijloacele asociaţiilor care acceptă depuneri de economii de la membrii lor, în mărimea şi modul stabilit de autoritatea de supraveghere, constituit în scopul asigurării centralizate cu lichidităţi a asociaţiilor;

fond de stabilizare – fond de mijloace băneşti centralizat pentru sistemul de asociaţii, constituit, gestionat şi utilizat conform actelor normative ale autorităţii de supraveghere; 

măsură de stabilizare – măsură aplicată de autoritatea de supraveghere faţă de asociaţie în scopul înlăturării încălcărilor şi neajunsurilor depistate, precum şi a îmbunătăţirii situaţiei existente.
Articolul 4. Scopul,  principiile  şi  particularităţile  activităţii  
                     asociaţiei 
(1) Asociaţia are ca scop sprijinirea activităţilor legale ale membrilor săi în vederea îmbunătăţirii condiţiilor economice şi sociale ale acestora prin acordarea serviciilor stipulate în art. 7.

(2) Principiile activităţii asociaţiei sînt:

a) asocierea benevolă a persoanelor fizice şi juridice prin comunitate teritorială, profesională, religioasă sau de interese şi libera disociere, în conformitate cu legislaţia;

b) participarea personală sau prin reprezentant a membrilor în organele de conducere şi control, în conformitate cu legislaţia; 

c) egalitatea în drepturi personale nepatrimoniale ale membrilor asociaţiei, indiferent de mărimea cotei de membru, inclusiv dreptul fiecărui membru al asociaţiei la un singur vot în organele de conducere;

d) accesul echitabil al membrilor la serviciile de acceptare a depunerilor de economii, acordare a împrumuturilor şi alte servicii oferite în conformitate cu legislaţia, categoria licenţei deţinute, statutul şi politicile asociaţiei;

e) minimizarea riscurilor asociaţiei.

(3) Asociaţia nu poate avea mai puţin de 50 de membri.

(4) Asociaţia este constituită pe termen nelimitat, dacă statutul ei nu prevede altfel.

(5) Profitul anual al asociaţiei, în cazul obţinerii lui, se direcţionează, în primul rînd, spre conformarea cu cerinţa privind capitalul instituţional, stabilită conform art. 33, şi apoi în rezervele asociaţiei, în conformitate cu prezenta lege, actele normative ale autorităţii de supraveghere şi statutul asociaţiei.

CAPITOLUL II. ASOCIAŢIA

Articolul 5. Denumirea şi sediul asociaţiei
(1) Denumirea deplină a asociaţiei va conţine în mod obligatoriu sintagma „Asociaţia de  Economii şi Împrumut” sau abrevierea "A.E.Î.".

(2) Sediul asociaţiei este locul unde activează organele de conducere ale acesteia.

Articolul 6. Organele de conducere şi control ale asociaţiei
(1) Organele de conducere ale asociaţiei sînt:

a) adunarea generală a membrilor;

b) consiliul;

c) directorul executiv.

(2) Organul de control al asociaţiei este comisia de cenzori.

Articolul 7. Serviciile acordate de asociaţie 
(1) Asociaţia poate acorda următoarele servicii membrilor săi, în funcţie de categoria licenţei deţinute:

a) acordarea următoarelor tipuri de împrumuturi: 

1) împrumuturi operaţionale;

2) împrumuturi de consum;

3) împrumuturi investiţionale;

4) împrumuturi ipotecare;

5) împrumuturi de consorţiu;

6) linii de împrumut;

7) garanţie financiară, fidejusiune şi alte forme legale de garantare  a unor creanţe;

8) operaţiuni de factoring, achiziţionarea altor creanţe şi efectuarea unor plaţi;

9) alte tipuri de împrumuturi;
b) acceptarea următoarelor tipuri de depuneri de economii:

1) depuneri de economii la termen;

2) depuneri de economii la vedere;

c) acordarea serviciilor aferente împrumuturilor;

d) acordarea consultaţiilor şi instruirii în domeniul economico-financiar;

e) alte servicii, cu acordul scris al autorităţii de supraveghere.

(2) Asociaţia poate acorda un împrumut membrului altei asociaţii sub formă de împrumut de consorţiu împreună cu asociaţia membrului respectiv, în conformitate cu categoria licenţei deţinute. De asemenea, asociaţia poate acorda împrumut asociaţiei centrale al cărei membru este. 

(3) Asociaţia poate investi mijloacele sale financiare neutilizate la împrumuturi în conformitate cu politica de investiţii aprobată de consiliu. Totodată, efectuarea investiţiilor în capital sau în alte valori mobiliare ale societăţilor financiare supravegheate de autoritatea de supraveghere sau Banca Naţională a Moldovei, cu excepţia instrumentelor financiare derivate, se permite doar asociaţiilor care deţin licenţă de categoria B sau C şi asociaţiilor centrale şi doar cu acordul scris al autorităţii de supraveghere.

(4) La îndeplinirea activităţilor stabilite în alin.(1), (2) şi (3) asociaţia este obligată să respecte cerinţele şi limitele stabilite de autoritatea de supraveghere.

(5) Asociaţia nu are dreptul să acorde alte servicii financiare sau de alt gen, să admită încălcarea condiţiilor prevăzute în licenţă, precum şi să efectueze activităţi comerciale sau de producţie, altele decît cele stabilite în licenţa deţinută şi care reies nemijlocit din acestea.

Articolul 8. Norme de prudenţă  financiară
(1) Autoritatea de supraveghere stabileşte normele de prudenţă financiară, care se aplică tuturor asociaţiilor licenţiate, în scopul protecţiei intereselor membrilor, prevenirii, controlului şi gestionării riscurilor asociaţiilor şi a întregului sistem.

(2) Asociaţiile sînt obligate să respecte normele de prudenţă financiară, stabilite de autoritatea de supraveghere pentru fiecare categorie a licenţei deţinute, care se referă cel puţin la următoarele:

a) cerinţe privind capitalul instituţional minim;

b) limite maxime la acordarea împrumuturilor, efectuarea investiţiilor în imobil şi în alte active;

c) echilibrarea termenelor de scadenţă şi a ratelor dobînzii la active şi datorii;

d) evaluarea şi clasificarea activelor şi formarea provizioanelor pentru pierderi din împrumuturi;

e) achitarea şi menţinerea nivelului minim al investiţiilor şi contribuţiilor în fondul de lichidităţi şi, respectiv, fondul de stabilizare.

(3) Autoritatea de supraveghere, prin actele sale normative, poate stabili alte norme de prudenţă financiară, suplimentar celor menţionate la alin.(2).

(4) Toate operaţiunile de acordare a împrumuturilor şi acceptare a economiilor vor fi documentate în scris, în baza contractelor şi altor documente corespunzătoare, care vor reflecta clar sumele, termenele, ratele dobînzilor şi alte condiţii necesare, în conformitate cu prevederile legislaţiei şi politicilor respective ale asociaţiei.

(5) Nerespectarea normelor de prudenţă financiară stabilite în conformitate cu prezentul articol se va considera acţiune ilegală şi poate atrage după sine aplicarea de către autoritatea de supraveghere a prevederilor art.32, 48-52.

(6) Organele de conducere şi control ale asociaţiei au obligaţia de a înştiinţa fără întîrziere autoritatea de supraveghere privind orice încălcare a normelor de prudenţă financiară. 

Articolul 9. Drepturile şi obligaţiile asociaţiei
(1) Asociaţia are un patrimoniu distinct şi răspunde pentru obligaţiile sale cu acest patrimoniu, poate să dobîndească şi să exercite în nume propriu drepturi patrimoniale şi nepatrimoniale, să-şi asume obligaţii, inclusiv poate participa în împrumuturi de consorţiu împreună cu alte asociaţii, poate primi împrumuturi de la asociaţia centrală al cărei membru este, precum şi de la alţi creditori, poate fi reclamant şi pîrît în instanţa judecătorească, precum şi poate achiziţiona active ale altei asociaţii sau asociaţii centrale.

(2) Asociaţia este obligată să activeze în conformitate cu legislaţia, statutul şi de regulamentele interne, inclusiv:
a) să prezinte, la solicitarea membrilor, informaţii privind activitatea sa, în conformitate cu prezenta lege şi statutul său;

b) să prezinte, în conformitate cu Legea contabilităţii, Standardele Naţionale de Contabilitate şi actele normative ale autorităţii de supraveghere, rapoarte financiare şi speciale, alte documente, informaţii şi date despre activitatea sa;

c) în cazul acceptării depunerilor de economii ale membrilor, să participe la constituirea  fondului de lichidităţi şi fondului de stabilizare, în mărimea şi în modul stabilite de autoritatea de supraveghere;
d) să permită personalului autorităţii de supraveghere şi administratorilor externi numiţi de aceasta accesul în sediu, filiale şi reprezentanţe şi să coopereze cu ei;

e) să execute actele normative ale autorităţii de supraveghere, inclusiv să asigure implementarea măsurilor de stabilizare;

f) să execute alte obligaţii prevăzute de legislaţie, statut şi regulamentele interne.

Articolul 10. Restricţii în activitate 
Asociaţia nu este în drept:

a) să acorde servicii persoanelor care nu sînt membri ai asociaţiei;

b) să desfăşoare activităţi sau operaţiuni în străinătate;

c) să acorde servicii sau să efectueze investiţii, conform art. 7, în valută străină;

d) să efectueze investiţii în capital, alte valori mobiliare sau instrumente financiare derivate ale cooperativelor şi societăţilor comerciale, altele decît cele menţionate la art.7 alin.(3);

e) să emită valori mobiliare şi instrumente financiare derivate. 

Articolul 11. Răspunderea asociaţiei şi a membrilor
(1) Asociaţia răspunde pentru obligaţiile sale cu întreg patrimoniul deţinut cu titlu de proprietate.

(2) Asociaţia nu răspunde pentru obligaţiile membrilor săi. Membrii asociaţiilor poartă răspundere pentru datoriile asociaţiei, în caz de insolvabilitate şi lichidare a asociaţiei, în limita cotelor de membru achitate.

Articolul 12. Cerinţe faţă de administratori
(1) Administratorii asociaţiei trebuie să corespundă cerinţelor stabilite de actele normative ale autorităţii de supraveghere privind calificarea, experienţa, studiile, reputaţia de afaceri, legăturile de rudenie etc.

(2) Administratorii trebuie să fie membri ai asociaţiei, cu excepţia directorului executiv, contabilului-şef şi conducătorului filialei.

(3) Persoana nu poate fi administrator al asociaţiei dacă:

a) ocupă altă funcţie în aceeaşi asociaţie;

b) este administrator al altei asociaţii, cu excepţia prevăzută în art.58 alin.(4);

c) este conducător sau colaborator al autorităţii de supraveghere ori funcţionar public;

d) îi este interzis prin legislaţie sau hotărîrea instanţei judecătoreşti deţinerea funcţiei respective;

e) are antecedente penale nestinse;

f) este incapabilă sau limitată în capacitatea de exerciţiu;

g) este auditor extern al asociaţiei;

h) exercită profesia de avocat în cadrul asociaţiei;

i) este debitor, cu împrumut expirat mai mult de 90 de zile.

(4) Administratorii asociaţiei care au adoptat hotărîri comune ce prejudiciază interesele acesteia poartă faţă de asociaţie răspundere patrimonială solidară în mărimea prejudiciului cauzat.

(5) Administratorul va informa în scris autoritatea de supraveghere în termen de 7 zile în cazul în care constată că asociaţia:

a) nu poate achita plăţile legale pe care trebuie să le facă, ceea ce ar putea conduce la faptul că:

după achitarea plăţii asociaţia nu-şi va putea achita obligaţiunile la scadenţă sau

valoarea realizabilă a activelor asociaţiei ar fi mai mică decît suma capitalului şi datoriilor sale;

b) este financiar instabilă.

Articolul 13. Conflictul de interese
(1) Administratorul asociaţiei nu va participa la examinarea şi luarea deciziei privind actul juridic în care există sau poate exista un conflict de interese, va părăsi şedinţele respective, prezenţa sa luîndu-se în considerare la calculul cvorumului, cu votul „abţinut”. 

(2) Administratorii şi angajaţii asociaţiei trebuie să informeze în scris consiliul, în momentul în care au aflat despre apariţia sau posibilitatea apariţiei  conflictelor de interese, precum şi cel puţin o dată pe an, privind elementele esenţiale ale conflictelor de interese ale căror parte sînt sau au fost pe parcursul ultimului an pînă la data informării.

(3) Dacă administratorii şi angajaţii asociaţiei nu au dezvăluit conflictul de interese:

a) administratorii pot fi revocaţi din funcţiile deţinute de organele care i-au numit în aceste funcţii;

b) autoritatea de supraveghere poate impune asociaţiei suspendarea temporară sau destituirea din funcţie a angajaţilor asociaţiei;
c) instanţa de judecată poate suspenda pe un termen stabilit contractul de muncă cu angajaţii asociaţiei, la cererea asociaţiei sau membrilor acesteia.
Articolul 14. Confidenţialitatea informaţiilor
(1) Administratorii şi alţi angajaţi ai asociaţiei, precedenţi şi actuali, sînt obligaţi să păstreze confidenţialitatea informaţiilor de care au luat cunoştinţă în procesul exercitării funcţiilor, să nu le utilizeze în scop personal sau al terţilor şi să nu permită acestora accesul la informaţii, cu excepţia dezvăluirilor efectuate în conformitate cu alin. (2).

(2) Informaţiile confidenţiale se dezvăluie autorităţii de supraveghere şi administratorilor externi numiţi de aceasta, organelor de urmărire penală, judiciare şi de control de stat în conformitate cu legislaţia.

(3) Consiliul va aproba nomenclatorul informaţiilor şi documentelor confidenţiale, modul şi nivelul de acces la acestea.

Articolul 15. Păstrarea documentelor şi accesul la ele
(1) Asociaţia este obligată să asigure păstrarea următoarelor documente:

a) certificatul înregistrării de stat;

b) licenţa;

c) statutul, modificările şi completările lui;

d) regulamentele interne, modificările şi completările lor;

e) politicile asociaţiei;

f) registrul membrilor;

g) procesele-verbale ale adunărilor generale ale membrilor, ale şedinţelor consiliului asociaţiei şi comisiei de cenzori;

h) ordinele, dispoziţiile şi rapoartele de activitate ale organelor de conducere şi control;

i) contractele şi acordurile;

j) documentele contabile primare şi generalizatoare, registrele şi conturile contabile, rapoartele financiare, rapoartele speciale şi dările de seamă fiscale;

k) actele de control ale autorităţii de supraveghere, rapoartele comisiei de cenzori, rapoartele auditului extern şi alte acte de control asupra activităţii sale;

l) alte documente prevăzute de actele normative, statut şi regulamentele interne.

(2) Documentele indicate la alin. (1) se păstrează la sediul asociaţiei pentru termenele şi în modul prevăzute de legislaţie.

(3) Asociaţia asigură accesul reprezentanţilor autorităţii de supraveghere şi ai altor autorităţi ale administraţiei publice abilitate conform legislaţiei la documentele indicate.

Articolul 16. Filialele şi reprezentanţele 
(1) Filialele şi reprezentanţele asociaţiei se înregistrează în modul şi în condiţiile stabilite de legislaţia cu privire la înregistrarea de stat a întreprinderilor şi organizaţiilor.

(2) Asociaţia poate crea filiale şi deschide reprezentanţe pe teritoriul Republicii Moldova ţinînd cont de reglementările autorităţii de supraveghere.

CAPITOLUL III.  MEMBRII  ASOCIAŢIEI

Articolul 17. Condiţiile de obţinere a calităţii de membru
(1) Persoanele fizice cu capacitate deplină de exerciţiu şi persoanele juridice obţin calitatea de membru al asociaţiei dacă întrunesc toate condiţiile, după cum urmează:

a) persoanele fizice sînt cetăţeni ai Republicii Moldova sau apatrizi, persoanele juridice sînt înregistrate în Republica Moldova conform legislaţiei, cu condiţia că nici o persoană nu este insolvabilă;

b) au fost aprobate de către consiliul asociaţiei;

c) au depus cota de membru, în conformitate cu statutul asociaţiei.

(2) Persoana se consideră membru al asociaţiei din data adoptării de către consiliu a hotărîrii privind primirea sa şi achitării cotei de membru stipulată la alin.(1) lit.c).
Articolul 18. Cererea de primire în asociaţie
(1) Cererea de primire în asociaţie trebuie să fie individuală. La cerere se vor anexa copiile următoarelor documente: 

a) persoana fizică - actul de identitate;

b) persoana juridică înregistrată de organul înregistrării de stat - extrasul din Registrul de stat al întreprinderilor şi organizaţiilor;

c) alte documente prevăzute de statut.

(2) Cererea de primire în asociaţie se depune la sediul asociaţiei. Consiliul asociaţiei va examina cererea la şedinţa imediat următoare, adoptînd hotărîrea privind primirea sau refuzul de primire în asociaţie. 

Articolul 19. Drepturile membrului asociaţiei
(1) Membrul asociaţiei este în drept:

a) să participe la activităţile asociaţiei, să aleagă şi să fie ales în consiliul asociaţiei sau comisia de cenzori;

b) să participe la adunările generale ale membrilor asociaţiei personal sau prin intermediul reprezentantului său împuternicit prin procură, eliberată în modul stabilit de legislaţie, cu excepţia prevăzută la art. 39 alin.(2);

c) să primească de la administratorii asociaţiei informaţii, date şi documente privind activitatea ei, în termenele şi modul prevăzute de statut;

d) să beneficieze de serviciile asociaţiei.
(2) Asociaţia poate prevedea în statutul său că două sau mai multe persoane pot obţine calitatea de membru în comun, achitînd o singură cotă de membru şi avînd dreptul la un singur vot.

(3) Membrul asociaţiei beneficiază şi de alte drepturi prevăzute de legislaţie şi statutul asociaţiei.

(4) Încălcarea drepturilor membrilor poate fi atacată în organele de conducere ale asociaţiei, autoritatea de supraveghere sau instanţa de judecată.

Articolul 20. Obligaţiile membrului asociaţiei
Membrul asociaţiei este obligat:

a) să execute prevederile legislaţiei privind asociaţiile, statutului şi regulamentelor interne ale asociaţiei;

b) să informeze asociaţia despre orice modificare a datelor sale introduse în registrul membrilor asociaţiei; 

c) să nu întreprindă acţiuni care ar putea prejudicia asociaţia.

Articolul 21. Cota de membru 
(1) Mărimea cotei de membru este stabilită de către adunarea generală a membrilor.

(2) Membrii nu îşi păstrează dreptul asupra cotei de membru depuse.

Articolul 22. Răspunderea pentru nerambursarea împrumutului 
                      şi/sau a dobînzii aferente la scadenţă 
(1) În cazul în care membrul nu restituie la scadenţă împrumutul acordat de asociaţie, nu plăteşte dobînda şi alte sume aferente împrumutului, în conformitate cu contractul de împrumut, pierderile cauzate asociaţiei sînt acoperite:

a) din contul gajului şi altor forme de garanţii pentru împrumutul acordat membrului, conform legislaţiei şi contractului de împrumut, apoi

b) din contul dobînzilor la depunerile de economii şi apoi din contul depunerilor de economii;

c) din alt patrimoniu al membrului în temeiul hotărîrii arbitrajului sau judecăţii;

d) din cota de membru.

(2) În cazul în care asociaţia a acordat un împrumut cu încălcarea prevederilor legislaţiei, debitorul, împreună cu administratorii asociaţiei care, ştiind de faptul încălcării, au adoptat decizia de acordare a împrumutului respectiv, poartă răspundere solidară în faţa asociaţiei pentru soldul nerambursat la scadenţă al împrumutului şi/sau dobînzii aferente, cu excepţia administratorilor care au votat împotrivă şi opinia lor a fost consemnată separat în procesul-verbal al şedinţei respective. 

Articolul 23. Încetarea calităţii de membru 
(1) Calitatea de membru al asociaţiei încetează prin retragere, excludere, deces al persoanei fizice, reorganizare sau lichidare a persoanei juridice şi lichidare a asociaţiei.

(2) Membrul poate fi exclus din asociaţie, pe baza hotărîrii consiliului, pentru nerespectarea prevederilor art. 20, în conformitate cu procedura prevăzută de statutul asociaţiei.

(3) Excluderea membrului debitor din asociaţie nu anulează datoria acestuia şi nici dreptul asociaţiei de a urmări datoria respectivă conform legislaţiei.

Articolul 24. Registrul membrilor 
(1) Asociaţia este obligată să ţină registrul membrilor săi.

(2) Registrul membrilor se ţine în conformitate cu prezenta lege, statutul şi reglementările interne ale asociaţiei.

(3) Registrul membrilor asociaţiei va conţine:

a) denumirea deplină a asociaţiei şi sediul ei;

b) numele, prenumele şi domiciliul membrului persoană fizică;

c) denumirea, numărul unic de identificare (IDNO), adresa juridică a membrului persoană juridică;

d) alte date stabilite în statut.

(4) La registru se anexează documentele membrilor, stipulate în art.18 alin.(1).

(5) Directorul executiv sau, în cazul în care directorul executiv nu a fost numit, consiliul este responsabil de ţinerea registrului membrilor asociaţiei şi este obligat să elibereze extrasul din registru în termen de 5 zile de la data solicitării în scris a membrului.

CAPITOLUL IV. CONSTITUIREA ŞI ÎNREGISTRAREA DE  STAT A ASOCIAŢIEI

Articolul 25. Constituirea asociaţiei
(1) Asociaţia se constituie prin hotărîrea adunării de constituire. 

(2) Adunarea de constituire a asociaţiei se ţine pe principii benevole, la ea putînd participa persoane fizice şi juridice care corespund cerinţelor stabilite în art. 17 alin.(1) lit. a).

(3) Adunarea de constituire:

a) hotărăşte asupra constituirii asociaţiei;

b) aprobă statutul asociaţiei;

c) aprobă prima componenţă a consiliului, dintre care jumătate pe un termen de doi ani, iar jumătate pe un termen de patru ani, şi a comisiei de cenzori a asociaţiei;

d) stabileşte persoana (persoanele) împuternicită (împuternicite) să reprezinte asociaţia la înregistrarea ei;

e) soluţionează alte probleme privind activitatea asociaţiei.

(4) Documentele de constituire ale asociaţiei sînt:

a) procesul-verbal al adunării de constituire, la care se anexează lista fondatorilor cu semnăturile acestora;

b) statutul.

(5) Procesul-verbal al adunării de constituire şi statutul se semnează de preşedintele şi secretarul adunării de constituire.

Articolul 26. Statutul 
(1) Statutul asociaţiei va cuprinde:

a) denumirea asociaţiei;

b) sediul; 

c) scopul şi principiile activităţii ei, inclusiv limitele administrativ-teritoriale în care asociaţia este autorizată să activeze în conformitate cu categoria de licenţă pe care o deţine;

d) termenul de activitate;

e) genurile de activitate permise conform art. 7;

f) numele, domiciliul, data naşterii, cetăţenia şi alte date din actele de identitate ale fondatorilor; 
g) denumirea, data înregistrării de stat, numărului unic de identificare (IDNO), adresa juridică;

h) condiţiile şi modul de admitere în asociaţie, modul de retragere şi de excludere a membrilor;

i) tipul şi mărimea cotei de membru, modul de depunere şi retragere din asociaţie;

j) modul de formare a patrimoniului, inclusiv a capitalului;

k) drepturile şi obligaţiile membrilor şi ale asociaţiei;

l) modul de desemnare şi de revocare a membrilor organelor de conducere şi control ale asociaţiei;

m) structura şi competenţa organelor de conducere şi control ale asociaţiei;

n) modul de activitate a organelor de conducere şi control, de adoptare a hotărîrilor, inclusiv în cazul conflictului de interese;

o) modul şi condiţiile de reorganizare şi lichidare a asociaţiei;

p) modul de prezentare a informaţiei către membrii asociaţiei şi răspunderea administratorilor din asociaţie pentru neprezentarea ei;

r) filialele şi reprezentanţele asociaţiei, modul de constituire şi lichidare a acestora.

(2) Statutul asociaţiei poate prevedea şi alte clauze care nu contravin legislaţiei.

(3) Prevederile statutului asociaţiei care contravin legislaţiei sînt nule.

(4) Înregistrarea modificărilor şi completărilor la statutul asociaţiei se efectuează cu avizul pozitiv în scris al autorităţii de supraveghere, în conformitate cu art. 27 alin. (3) şi alte acte normative.

Articolul 27. Înregistrarea de stat 
(1) Asociaţia se supune înregistrării în conformitate cu legislaţia privind înregistrarea de stat a întreprinderilor şi organizaţiilor. 

(2) Înregistrarea de stat a asociaţiei se efectuează cu avizul în scris al autorităţii de supraveghere.

(3) Autoritatea de supraveghere stabileşte, prin act normativ, procedura de solicitare şi eliberare a avizului, documentele necesare a fi anexate la cererea de eliberare a avizului, temeiurile pentru respingerea cererii, modalitatea de informare a asociaţiei etc.

Capitolul V. LICENŢIEREA ASOCIAŢIEI

Articolul 28. Licenţierea asociaţiei
(1) Asociaţia înregistrată se supune licenţierii în conformitate cu legislaţia privind licenţierea unor genuri de activitate, cu particularităţile prevăzute de prezenta lege.

(2) Licenţa va conţine informaţii privind limitele administrativ-teritoriale în care asociaţia este licenţiată să activeze.

(3) Licenţa se eliberează pe un termen nelimitat.

(4) Copia licenţei trebuie să fie afişată la vedere în locul unde asociaţia este autorizată să activeze şi unde poate fi citită de către public. 

Articolul 29. Categoriile licenţei
(1) În scopul controlului riscurilor asumate de asociaţie, se stabilesc trei categorii ale licenţei de activitate, acordată de autoritatea de licenţiere: categoriile A, B şi C. 

(2) Licenţa de categoria A se acordă asociaţiei ai cărei membri sînt doar persoane fizice, iar asociaţia respectivă are ca scop prestarea către membrii săi a serviciilor permise conform art. 7 alin. (1) lit. a) pct. 1) – 3) şi lit. c) – e). Licenţa este valabilă în limita unităţii administrativ-teritoriale de nivelul întîi în care este înregistrată asociaţia şi nu acordă dreptul de a institui filiale şi deschide reprezentanţe pe teritoriul unităţii menţionate.

(3) Licenţa de categoria B se acordă asociaţiei ai cărei membri sînt doar persoane fizice, iar asociaţia respectivă are ca scop prestarea către membrii săi a serviciilor permise conform art. 7 alin. (1) lit. a) pct. 1) – 5), lit. b) pct. 1) şi lit. c) – e). Licenţa este valabilă în limita unităţii administrativ-teritoriale de nivelul al doilea în care este înregistrată asociaţia şi acordă acesteia dreptul de a institui filiale şi deschide reprezentanţe pe teritoriul unităţii menţionate. 

(4) Licenţa de categoria C se acordă asociaţiei ai cărei membri pot fi persoane fizice şi juridice, iar asociaţia respectivă are ca scop prestarea către membrii săi a serviciilor permise conform art. 7 alin. (1). Licenţa este valabilă pe întreg teritoriul Republicii Moldova şi acordă asociaţiei dreptul de a institui filiale şi deschide reprezentanţe în întreaga ţară.

(5) Asociaţia nou-creată poate solicita eliberarea licenţei de categoria A sau B. 

(6) Asociaţia care deţine licenţă de categoria A sau B poate solicita extinderea teritorială a acţiunii licenţei asupra unităţii administrativ-teritoriale vecine de acelaşi nivel, fără modificarea categoriei licenţei deţinute. Extinderea acţiunii licenţei poate fi aprobată doar asupra unităţilor administrativ-teritoriale care sînt în imediata vecinătate cu unitatea în care este înregistrat sediul (sediul central) al asociaţiei solicitante.

(7) Asociaţia poate solicita eliberarea licenţei de altă categorie decît cea curentă. 

(8) Extinderea teritorială a acţiunii licenţei, precum şi eliberarea licenţei de altă categorie, stabilite la alin. (6) şi (7), se efectuează prin reperfectare, în conformitate cu art. 30, cu condiţia conformării cu prevederile în art. 60 alin.(4).

Articolul 30. Cererea de eliberare sau reperfectare a licenţei
(1) Cererea de eliberare sau reperfectare a licenţei va fi depusă în conformitate cu legislaţia privind licenţierea unor genuri de activitate, cu anexarea documentelor stabilite de legislaţia menţionată, alin.(2) şi, după caz, alin. (3).

(2) Asociaţia va anexa la cererea de eliberare a licenţei următoarele documente:

a) business-planul asociaţiei pentru următorii 3 ani de activitate, care va conţine informaţii privind membrii asociaţiei şi principiile de asociere, limitele teritoriale şi serviciile prevăzute a fi acordate conform licenţei solicitate, politicile referitoare la împrumuturi, economii, investiţii şi personal, planul financiar, inclusiv prognoza veniturilor, cheltuielilor şi rezultatelor financiare, prognoza fluxului mijloacelor băneşti, strategia de conformare cerinţei privind capitalul instituţional, managementul riscului de împrumut, inclusiv diversificarea activelor, riscului de lichiditate şi riscului ratei dobînzii, sistemul de control intern etc.;

b) copia actului de proprietate, contractului de locaţiune, comodat sau altui document ce atestă drepturile reale asupra imobilului în care asociaţia îşi va desfăşura activitatea.

(3) În cazul depunerii cererii de reperfectare a licenţei în baza prevederilor art. 29 alin. (6) şi (7), asociaţia va anexa documentele stabilite la alin. (2).

(4) Autoritatea de licenţiere remite autorităţii de supraveghere spre coordonare business-planul în termen de 2 zile lucrătoare din data recepţionării acestuia. Autoritatea de supraveghere acceptă business-planul în cazul în care se constată că:

a) asociaţia va activa în conformitate cu prezenta lege, cu actele normative ale autorităţii de supraveghere şi cu alte acte normative;

b) asociaţia a efectuat toate aranjamentele şi a planificat adecvat resursele necesare unei activităţi sigure, prudente şi financiar stabile.

(5) Autoritatea de supraveghere decide referitor la acceptarea business-planului şi informează autoritatea de licenţiere în termen de 10 zile lucrătoare din data primirii acestuia.

(6) În cazul în care asociaţia nu depune cererea de eliberare a licenţei în termen de 1 an de la data înregistrării de stat, asociaţia se va lichida în conformitate cu art. 50.

Articolul 31. Suspendarea licenţei
(1) Suspendarea licenţei este efectuată prin decizia autorităţii de supraveghere, prin derogare de la legislaţia privind licenţierea unor genuri de activitate, în conformitate cu prevederile prezentei legi. 

(2) Autoritatea de supraveghere va decide asupra necesităţii suspendării licenţei, luînd în considerare specificul activităţii asociaţiei, necesitatea evitării întreruperii activităţii, obiectivul asociaţiilor, care constă în acordarea continuă a serviciilor calitative şi diverse membrilor, precum şi necesitatea protejării continue a drepturilor şi intereselor legale ale membrilor. În acest sens, autoritatea de supraveghere va examina posibilitatea aplicării prevederilor art. 48, 51 şi 52 fără a suspenda licenţa asociaţiei.

(3) Autoritatea de supraveghere poate suspenda licenţa în temeiul încălcării de către asociaţie a normelor de prudenţă financiară.
(4) Autoritatea de supraveghere suspendă licenţa pe o perioadă determinată de timp, care nu poate depăşi 6 luni, stabileşte indicaţii spre executare obligatorie, precum şi termenul de prezentare a raportului de înlăturare a încălcărilor. În acest sens, autoritatea de supraveghere poate elabora de sine stătător sau împreună cu asociaţia respectivă un plan de măsuri în vederea înlăturării încălcărilor stabilite şi conformării prevederilor legislaţiei. De asemenea, autoritatea de supraveghere poate decide plasarea asociaţiei sub administrare externă, în conformitate cu art. 52.

(5) Decizia privind suspendarea licenţei va fi comunicată asociaţiei şi autorităţii de licenţiere în termen de 3 zile lucrătoare din data adoptării.  

(6) Din data luării deciziei de suspendare a licenţei, este interzisă încheierea sau modificarea contractelor de acordare/restructurare a împrumuturilor, acceptare a depunerilor de economii, plasarea investiţiilor. Totodată, asociaţia va asigura executarea obligaţiunilor asumate prin contractele încheiate anterior deciziei de suspendare a licenţei.

(7) Reluarea valabilităţii licenţei şi restituirea acesteia asociaţiei sînt condiţionate de executarea adecvată a indicaţiilor stabilite conform alin. (4). Asociaţia va întocmi şi va prezenta autorităţii de supraveghere, în termenul stabilit, raportul de înlăturare a încălcărilor, în care vor fi descrise detaliat acţiunile întreprinse. Neprezentarea raportului se consideră neexecutare a actelor normative ale autorităţii de supraveghere. 

(8) Autoritatea de supraveghere va examina din oficiu sau pe teren raportul prezentat şi va decide asupra:

a) reluării valabilităţii licenţei, cu sau fără aplicarea măsurilor de stabilizare, în conformitate cu art.51 şi 52;

b) fuzionării asociaţiei cu altă asociaţie, în conformitate cu art. 48 alin. (2);

c) sesizării autorităţii de licenţiere privind retragerea licenţei. 

(9) Decizia respectivă va fi luată în termen de 10 zile lucrătoare din data primirii raportului şi adusă la cunoştinţa asociaţiei şi autorităţii de licenţiere în termen de 3 zile lucrătoare din data adoptării.
Articolul 32. Retragerea licenţei 
(1) Retragerea licenţei este efectuată prin decizia autorităţii de licenţiere, în conformitate cu prevederile legislaţiei privind licenţierea unor genuri de activitate şi ale prezentei legi şi în temeiurile stabilite de acestea.

(2) Temei pentru retragerea licenţei serveşte cazul în care:

a) asociaţia nu respectă prezenta lege şi condiţiile de licenţiere;

b) asociaţia se reorganizează sau se lichidează conform hotărîrii adoptate în conformitate cu  legislaţia;

c) asociaţia nu a început activitatea pentru care a fost licenţiată în decurs de 1 an din data deciziei privind eliberarea licenţei;

d) numărul membrilor este mai mic decît numărul membrilor stipulat în art. 4 alin. (3) sau, după caz, în art. 57 alin. (2);

e) asociaţia este în incapacitate de plată sau supraîndatorare, conform deciziei instanţei de judecată.

(3) Decizia privind retragerea licenţei va fi comunicată autorităţii de supraveghere în termen de 3 zile lucrătoare din data adoptării.

(4) Din data adoptării deciziei de retragere a licenţei, asociaţia este obligată să înceteze orice activitate şi operaţiuni, cu excepţia activităţilor legate de funcţionarea administrativă, să-şi lichideze activele şi să-şi onoreze obligaţiunile într-un termen cît mai restrîns.

(5) În procesul onorării obligaţiunilor, depunerile de economii au cel mai înalt grad de prioritate.

(6) Asociaţia căreia i-a fost retrasă licenţa se va lichida în conformitate cu art. 50. 

(7) După retragerea licenţei, asociaţia rămîne subiectul prezentei legi pînă la lichidarea definitivă şi radierea acesteia din Registrul de stat al întreprinderilor şi organizaţiilor.

Capitolul VI. CAPITALUL, REZERVELE ŞI LICHIDITATEA

Articolul 33. Capitalul instituţional
(1) Componentele şi cerinţele minime faţă de capitalul instituţional sînt stabilite în actele normative ale autorităţii de supraveghere.

(2) Capitalul instituţional asigură stabilitatea financiară şi viabilitatea pe termen lung a asociaţiei şi serveşte pentru acoperirea pierderilor din împrumuturi, investiţii şi alte contingenţe, precum şi finanţează dezvoltarea asociaţiei şi a afacerilor acesteia.

(3) Capitalul instituţional va fi investit sau plasat în conformitate cu actele normative ale autorităţii de supraveghere.

(4) Capitalul instituţional nu se distribuie, cu excepţia lichidării asociaţiei.

Articolul 34. Rezervele 
(1) Asociaţia poate constitui rezerve în conformitate cu statutul.

(2) Rezervele create conform alin.(1) se utilizează conform statutului sau hotărîrilor organelor asociaţiei, de competenţa cărora ţine adoptarea unor astfel de hotărîri, cu condiţia că asociaţia se conformează cerinţelor faţă de capitalul instituţional, stabilite în art. 33. 

Articolul 35. Lichiditatea 
(1) Pentru a satisface retragerile din conturile de depuneri de economii, fiecare asociaţie licenţiată să accepte depuneri de economii va crea şi menţine lichiditatea conform cerinţelor stabilite de autoritatea de supraveghere.

(2) În scopul îndeplinirii cerinţelor de lichiditate, asociaţia va efectua investiţii în fondul de lichidităţi şi instrumente financiare, în conformitate cu actele normative ale autorităţii de supraveghere.

(3) Fondul de lichidităţi poate fi investit în instrumentele financiare, în modul şi mărimea stabilită de autoritatea de supraveghere.
CAPITOLUL VII. ORGANELE DE CONDUCERE 
ŞI CONTROL ALE ASOCIAŢIEI

Articolul 36. Adunarea generală  şi competenţa sa
(1) Adunarea generală a membrilor este organul suprem de conducere al asociaţiei.

(2) De competenţa exclusivă a adunării generale sînt:

a) aprobarea statutului, a modificărilor şi completărilor la acesta;

b) aprobarea regulamentului consiliului asociaţiei, regulamentului comisiei de cenzori, regulamentelor filialelor şi reprezentanţelor şi altor regulamente prevăzute de prezenta lege şi statutul asociaţiei, a modificărilor şi completărilor la acestea;

c) desemnarea şi revocarea preşedintelui şi membrilor consiliului asociaţiei, comisiei de cenzori şi a rezervei lor;

d) alegerea membrilor comisiei de numărare a voturilor;

e) aprobarea mărimii, modului şi termenului de achitare a cotei de membru; 

f) adoptarea hotărîrilor privind constituirea altor rezerve decît cele stabilite de legislaţie şi statut;

g) aprobarea raportului anual de activitate al consiliului, inclusiv privind executarea bugetului, raportului directorului executiv, inclusiv a raportului financiar anual al asociaţiei, raportului anual de activitate al comisiei de cenzori, inclusiv avizului comisiei de cenzori privind controlul anual obligatoriu şi raportului de audit, în cazul efectuării acestuia; 

h) adoptarea hotărîrilor privind efectuarea auditului şi selectarea organizaţiei de audit;

i) adoptarea hotărîrilor privind aderarea la asociaţia centrală şi retragerea din aceasta;

j) adoptarea hotărîrilor privind instituirea şi lichidarea filialelor şi reprezentanţelor;
k) adoptarea hotărîrii privind reorganizarea sau lichidarea benevolă a asociaţiei, desemnarea lichidatorului (lichidatorilor); aprobarea bilanţului de lichidare a asociaţiei;

(3) În competenţa adunării generale a membrilor pot fi date, prin statutul asociaţiei, şi alte atribuţii. Adunarea generală poate lua decizii privind alte probleme din competenţa altor organe de conducere, la cererea acestora.

(4) Hotărîrile adunării generale care contravin legislaţiei, inclusiv actelor normative ale autorităţii de supraveghere, sînt lovite de nulitate.

(5) Hotărîrile adunării generale sînt executorii pentru administratorii, angajaţii şi membrii asociaţiei.

Articolul 37. Convocarea adunării generale 
(1) Adunările generale sînt ordinare şi extraordinare. 

(2) Adunarea generală ordinară se convoacă de către preşedintele consiliului sau directorul executiv, în temeiul hotărîrii consiliului, cel puţin o dată pe an. Adunarea generală ordinară anuală are loc nu mai tîrziu de 3 luni după finele anului financiar.

(3) Adunarea generală extraordinară se convoacă de către preşedintele consiliului sau directorul executiv:

a) la decizia consiliului;

b) la cererea comisiei de cenzori;

c) la cererea a cel puţin 10% din membrii asociaţiei;

d) la cererea autorităţii de supraveghere.

(4) Consiliul asociaţiei hotărăşte asupra datei, orei, locului şi ordinii de zi a adunării generale, convocate conform alin. (2) sau (3), în modul stabilit de statut. Ordinea de zi a adunării generale convocate în baza alin. (3) lit. b) – d) va include chestiunile care reflectă motivele convocării adunării. Consiliul va lua hotărîrea privind convocarea adunării generale într-un termen care să nu prejudicieze executarea alin. (5).

(5) Preşedintele consiliului sau directorul executiv va informa membrii asociaţiei despre convocarea adunării generale în modul stabilit de statut, cu cel puţin 15 zile calendaristice înainte de convocarea adunării generale.

Articolul 38. Desfăşurarea adunării generale 
(1) Adunarea generală este deliberativă (are cvorum) dacă sînt înregistraţi sau reprezentaţi, în modul stabilit de legislaţie, cel puţin 2/3 din numărul total de membri. Înregistrarea membrilor se încheie înainte de începutul adunării.

(2) În cazul în care nu este deliberativă, adunarea generală se convoacă repetat. Data adunării generale repetate este stabilită de consiliul asociaţiei. Membrii asociaţiei vor fi informaţi privind ţinerea adunării generale repetate în modul prevăzut la art. 37 alin.(5).


(3) Adunarea generală repetată este deliberativă dacă sînt înregistraţi sau reprezentaţi prin procură, eliberată în modul stabilit de legislaţie, cel puţin 1/2 din numărul total de membri. 

(4) Hotărîrile adunării generale în problemele prevăzute la art. 36 alin. (2) lit. a) şi k) se adoptă cu votul a cel puţin 2/3 din numărul total  al membrilor prezenţi. În alte probleme, hotărîrea se adoptă cu majoritatea simplă de voturi ale membrilor înregistraţi sau reprezentaţi la adunare.

(5) Preşedintele adunării generale este preşedintele consiliului, dacă adunarea generală a membrilor nu a desemnat o altă persoană.

(6) Adunarea generală va alege comisia de numărare a voturilor, în număr de cel puţin 3 persoane. Preşedintele comisiei de numărare a voturilor este preşedintele comisiei de cenzori, dacă adunarea generală nu a desemnat o altă persoană. Activitatea comisiei este consemnată într-un proces-verbal, semnat de toţi membrii comisiei, care se anexează la procesul-verbal al adunării generale respective.

(7) Lucrările adunării generale se consemnează într-un proces-verbal, care se semnează de către preşedintele adunării, se contrasemnează de secretarul adunării şi pe care se aplică ştampila asociaţiei.

(8) La procesul-verbal al adunării generale se anexează:

a) hotărîrea privind convocarea adunării generale;

b) înştiinţarea membrilor privind convocarea adunării generale;

c) lista membrilor asociaţiei care au participat sau au fost înregistraţi la adunare, cu semnăturile respective;

d) alte documente stabilite în statut sau prin hotărîrea adunării generale.

(9) Preşedintele consiliului este responsabil de ţinerea evidenţei proceselor-verbale ale adunărilor generale în registrul respectiv.

Articolul 39. Reprezentarea membrilor la adunarea generală
(1) Statutul asociaţiei poate prevedea reprezentarea membrilor la adunarea generală în conformitate cu legislaţia.

(2) Membrii asociaţiei pot fi reprezentaţi la adunarea generală numai de alţi membri ai asociaţiei, cu excepţia membrilor consiliului, comisiei de cenzori şi directorului executiv.

(3) Un singur reprezentant poate deţine cel mult 10 voturi, inclusiv propriul vot.

(4) Reprezentantul va vota pe baza mandatului, semnat de preşedinte, secretar şi preşedintele comisiei de numărare a voturilor şi emis pe baza procurii (procurilor) prezentate. Mandatul va cuprinde numele membrilor reprezentaţi şi se va anexa la procesul-verbal al comisiei de numărare a voturilor.

(5) Reprezentantul şi membrii reprezentanţi sînt nominalizaţi în procesul-verbal al adunării generale respective. 

Articolul 40. Consiliul şi competenţa sa
(1) Consiliul reprezintă interesele membrilor asociaţiei în perioada dintre adunările generale şi exercită, în limitele competenţei, conducerea generală şi controlul asupra activităţii acesteia. Consiliul este subordonat adunării generale.

(2) De competenţa exclusivă a consiliului sînt:

a) adoptarea hotărîrilor privind convocarea adunărilor generale ordinare şi extraordinare;

b) adoptarea hotărîrilor privind primirea şi excluderea membrilor din asociaţie;

c) aprobarea politicilor de acceptare a depunerilor de economii, acordare a împrumuturilor, de investiţii, de personal şi altor politici referitoare la activitatea asociaţiei, controlul executării şi asumarea responsabilităţii privind implementarea politicilor;

d) desemnarea şi revocarea directorului executiv;

e) desemnarea şi revocarea membrilor comitetului de creditare;

f) adoptarea hotărîrilor de acordare a împrumuturilor, în cazul în care nu a desemnat membrii comitetului de creditare;

g) delegarea aprobării împrumuturilor comitetului de creditare sau angajaţilor, în conformitate cu politica de acordare a împrumuturilor;

h) aprobarea şi monitorizarea executării bugetului anual;

i) adoptarea hotărîrilor privind utilizarea rezervelor asociaţiei în conformitate cu statutul;

j) aprobarea listei informaţiilor care constituie secret comercial.

(3) În competenţa consiliului asociaţiei pot fi date, prin statutul asociaţiei şi regulamentul său, alte atribuţii ale adunării generale şi directorului executiv, cu excepţia celor care sînt în competenţa exclusivă.

(4) Membrul consiliului nu are dreptul să transmită executarea sarcinilor din competenţa sa altei persoane.

Articolul 41. Alegerea consiliului şi activitatea sa    
(1) Componenţa numerică a consiliului se stabileşte de adunarea generală şi este constituită dintr-un număr impar de persoane, dar nu mai mic de 5.

(2) Adunarea generală alege preşedintele şi membrii consiliului, din rîndurile membrilor asociaţiei, pe un termen de 2-4 ani, astfel încît anual să expire mandatele unui număr aproximativ egal de consilieri. Membrii consiliului pot fi realeşi pentru un nou termen. Statutul va prevedea un termen concret pentru mandatul membrilor consiliului.

(3) Consiliul se întruneşte în şedinţă ori de cîte ori este nevoie, însă cel puţin o dată în trimestru. Lucrările şedinţei se consemnează într-un proces-verbal, care se semnează de către preşedintele şedinţei şi secretarul ei.

(4) Şedinţa consiliului este deliberativă dacă la ea participă majoritatea membrilor.

(5) Hotărîrile consiliului se adoptă cu majoritatea simplă de voturi.

(6) Hotărîrile consiliului care contravin legislaţiei, inclusiv actelor normative ale autorităţii de supraveghere, statutului şi hotărîrilor adunării generale, sînt nule.

(7) Consiliul asociaţiei prezintă adunării generale anuale a membrilor raportul anual privind activitatea sa şi activitatea asociaţiei, inclusiv privind executarea bugetului.

(8) Preşedintele consiliului este responsabil de ţinerea evidenţei proceselor-verbale ale şedinţelor consiliului în registrul respectiv.

(9) Preşedintele consiliului are următoarele atribuţii:

a) convoacă şi conduce şedinţele consiliului;

b) încheie contract individual de muncă cu directorul executiv al asociaţiei;

c) exercită alte atribuţii prevăzute de regulamentul consiliului asociaţiei.

(10) În absenţa preşedintelui consiliului, atribuţiile acestuia le exercită unul dintre membrii consiliului asociaţiei. 

Articolul 42. Directorul executiv 
(1) De competenţa directorului executiv ţine gestionarea activităţii curente a asociaţiei, cu excepţia competenţelor exclusive ale adunării generale şi consiliului asociaţiei.

(2) Directorul executiv asigură executarea hotărîrilor adunării generale şi ale consiliului. 

(3) Directorul executiv are următoarele atribuţii exclusive:

a) acţionează fără procură în numele asociaţiei şi reprezintă interesele acesteia în faţa autorităţilor publice, persoanelor fizice şi juridice;

b) organizează şi dirijează întreaga activitate a personalului din subordine, inclusiv:

angajează şi eliberează din funcţie personalul asociaţiei, aplică măsuri de stimulare şi sancţiuni disciplinare în conformitate cu legislaţia muncii;

stabileşte şi aprobă atribuţiile funcţionale ale personalului asociaţiei;

c) emite ordine executorii pentru întregul personal al asociaţiei;

d) poartă răspundere personală pentru activitatea asociaţiei.

(4) Directorul executiv îşi exercită atribuţiile în conformitate cu prezenta lege, statutul, hotărîrile  adunării generale şi consiliului şi contractul individual de muncă.

(5) Directorul executiv are dreptul să participe la şedinţele consiliului asociaţiei fără drept de vot.

(6) În cazul în care directorul executiv nu este desemnat, atribuţiile acestuia sînt executate de către Consiliu.

Articolul 43. Comisia de cenzori 
(1) Comisia de cenzori exercită controlul intern al activităţii asociaţiei şi se subordonează adunării generale.

(2) Comisia de cenzori este formată dintr-un număr impar de persoane, alese de adunarea generală pe un termen de 3 ani, şi trebuie să corespundă cerinţelor stabilite de autoritatea de supraveghere. 

(3) Comisia de cenzori a asociaţiei îşi desfăşoară activitatea în baza regulamentului său aprobat de adunarea generală.

(4) Comisia de cenzori:

a) supune periodic controlului activitatea asociaţiei, în conformitate cu statutul şi regulamentul său;

b) controlează conturile, registrele, rapoartele financiare şi alte documente ale asociaţiei;

c) controlează respectarea legislaţiei, inclusiv a normelor de prudenţă financiară şi regulamentelor interne ale asociaţiei;

d) exercită alte atribuţii prevăzute de regulamentul său.

(5) Comisia de cenzori efectuează controlul anual obligatoriu al activităţii economico-financiare a asociaţiei după întocmirea rapoartelor financiare anuale şi pînă la prezentarea acestora autorităţii de supraveghere.

(6) Comisia de cenzori poate efectua controale suplimentare ale activităţii asociaţiei:

a) din iniţiativă proprie;

b) la cererea a cel puţin 10% din membrii asociaţiei;

c) la hotărîrea adunării generale a membrilor;

d) la cererea consiliului;

e) la cererea autorităţii de supraveghere.

(7) Administratorii asociaţiei sînt obligaţi să prezinte comisiei de cenzori toate documentele necesare efectuării controlului şi să dea explicaţii verbale şi în scris. 

(8) Pe marginea controalelor efectuate comisia de cenzori întocmeşte rapoarte, care se semnează de membrii participanţi la efectuarea controlului. În cazul în care un membru al comisiei de cenzori nu este de acord cu raportul, acesta va expune opinie separată, care se anexează la raport.

(9) Raportul comisiei de cenzori se prezintă organelor de conducere ale asociaţiei, autorităţii de supraveghere şi, după caz, membrilor asociaţiei la a căror cerere a fost efectuat controlul.

(10) Comisia de cenzori este obligată să solicite consiliului asociaţiei convocarea adunării generale extraordinare a membrilor în cazul descoperirii unor deficienţe semnificative în activitatea asociaţiei şi să informeze autoritatea de supraveghere. 

(11) Comisia de cenzori întocmeşte raportul anual de activitate, la care se anexează raportul privind controlul anual obligatoriu, şi îl prezintă adunării generale anuale a membrilor.

(12) Membrul comisiei de cenzori nu are dreptul să transmită executarea sarcinilor din competenţa sa altei persoane.

CAPITOLUL VIII.  EVIDENŢA  CONTABILĂ, 
 RAPOARTELE FINANCIARE ŞI AUDITUL EXTERN

Articolul 44. Evidenţa contabilă şi rapoartele financiare
(1) Asociaţia ţine contabilitatea şi întocmeşte rapoarte financiare şi speciale în conformitate cu legislaţia, standardele naţionale de contabilitate şi politica sa de contabilitate.

(2) Asociaţia prezintă rapoarte financiare şi speciale, alte informaţii şi documente autorităţii de supraveghere cu periodicitatea stabilită de legislaţie.

(3) Adunarea generală a membrilor nu este în drept să aprobe raportul anual de activitate al directorului executiv şi consiliului, dacă aceste rapoarte sînt prezentate fără raportul financiar anual al asociaţiei şi raportul anual al comisiei de cenzori.

(4) În conformitate cu legislaţia, directorul executiv este responsabil pentru:

a) neglijenţa în ţinerea evidenţei contabile şi în întocmirea rapoartelor financiare şi speciale;

b) neprezentarea sau prezentarea cu întîrziere a rapoartelor financiare şi speciale autorităţii de supraveghere;

c) neprezentarea informaţiilor şi datelor despre activitatea asociaţiei, precum şi prezentarea informaţiilor şi datelor neveridice.

(5) Raportul financiar anual al asociaţiei, la care se anexează raportul comisiei de cenzori privind controlul anual obligatoriu al activităţii asociaţiei şi raportul de audit extern, se prezintă adunării generale ordinare anuale şi autorităţii de supraveghere.

Articolul 45. Auditul extern
(1) Auditul extern se exercită din iniţiativa asociaţiei sau la solicitarea autorităţii de supraveghere.

(2) Autoritatea de supraveghere are dreptul să stabilească auditul extern obligatoriu, în funcţie de categoria licenţei deţinute.

(3) Cheltuielile pentru efectuarea auditului extern sînt suportate de către asociaţie.

(4) Asociaţia va încheia contract cu organizaţia de audit, ce corespunde calificărilor stabilite de autoritatea de supraveghere, în baza reglementărilor stabilite.

(5) Raportul de audit şi scrisoarea pentru management vor fi prezentate consiliului şi autorităţii de supraveghere în termen de 10 zile calendaristice din data emiterii.
CAPITOLUL IX. SUPRAVEGHEREA ŞI REGLEMENTAREA ACTIVITĂŢII ASOCIAŢIILOR. REORGANIZAREA 
ŞI LICHIDAREA ASOCIAŢIEI

Articolul 46. Supravegherea şi reglementarea activităţii asociaţiilor 

(1) Autoritatea de supraveghere este unicul organ de stat care reglementează şi supraveghează activitatea asociaţiilor.

(2) În scopul reglementării şi supravegherii eficiente a activităţii asociaţiilor, autoritatea de supraveghere este împuternicită de a aproba acte normative (regulamente, instrucţiuni, decizii, hotărîri), de a efectua inspecţii asupra activităţii asociaţiilor, de a examina rapoarte, conturi, registre şi alte documente şi informaţii, de a efectua acţiuni şi de a aplica măsuri în scopul stabilizării activităţii asociaţiilor şi implementării prevederilor prezentei legi şi actelor normative, de a gestiona fondul de stabilizare, precum şi de a efectua orice alte acţiuni conform prezentei legi şi legislaţiei în vigoare.

(3) Concomitent cu normele de prudenţă financiară, stabilite la art. 8 al prezentei legi, autoritatea de supraveghere poate stabili norme neprudenţiale, care se referă la principiile de asociere, cerinţe faţă de administratori, raportare şi audit extern, în funcţie de categoriile de licenţă deţinută.

(4) Pentru atingerea scopului menţionat la art. 46 alin. (1), autoritatea de supraveghere poate exonera asociaţia de obligaţia executării unor sau mai multor prevederi ale actelor sale normative, în cazul în care aceasta face parte dintr-un plan de stabilizare financiară de lungă durată.

(5) Autoritatea de supraveghere poate solicita, iar asociaţiile, organele de stat, întreprinderile şi organizaţiile sînt obligate să prezinte, la solicitare, documentele şi informaţiile necesare executării adecvate a prevederilor prezentei legi.

(6) Conducătorii şi specialiştii autorităţii de supraveghere vor asigura confidenţialitatea informaţiilor de care au luat cunoştinţă în procesul exercitării funcţiilor. Dezvăluirea informaţiilor menţionate poate fi efectuată în cazurile şi în limitele stabilite de legislaţie. Responsabilitatea pentru încălcarea acestei prevederi este purtată în conformitate cu legislaţia.
Articolul 47. Registrul asociaţiilor

(1) Autoritatea de supraveghere ţine, în conformitate cu legislaţia, registrul asociaţiilor şi asociaţiilor centrale.

(2) În registru se înscriu denumirea asociaţiei, sediul central, al filialelor şi reprezentanţelor acesteia,  anexîndu-se copii ale documentelor indicate la art. 15 alin. (1) lit. a) – c), precum şi alte informaţii şi documente stabilite conform actelor normative.

(3) Asociaţiile prezintă autorităţii de supraveghere informaţiile şi documentele stabilite conform alin. (2).

(4) Informaţia conţinută în registru poate fi dezvăluită public, dacă actele normative nu prevăd altfel.

(5) Asociaţiile care au fost lichidate vor fi radiate din registru prin introducerea înscrisului respectiv.

Articolul 48. Reorganizarea 

(1) Asociaţia se reorganizează prin fuziune (contopire sau absorbţie) sau dezmembrare (divizare sau separare) în temeiurile şi în modul stabilite de legislaţie, cu aprobarea autorităţii de supraveghere. Reorganizarea prin transformare nu este aplicabilă asociaţiilor.   

(2) Prin derogare de la alin.(1), în scopul protecţiei intereselor deponenţilor şi asigurării prestării în continuare de către asociaţie a serviciilor calitative, autoritatea de supraveghere are dreptul de a emite dispoziţie privind fuzionarea asociaţiei cu altă asociaţie, adecvată şi dispusă benevol spre fuzionare, în cazul în care consideră că prima asociaţie, de sine stătător, nu este viabilă pe termen lung şi nu este capabilă să se conformeze legislaţiei, inclusiv normelor de prudenţă. Înainte de emiterea dispoziţiei, autoritatea de supraveghere se va convinge că fuzionarea nu va înrăutăţi semnificativ situaţia financiară şi nu va afecta negativ viabilitatea asociaţiei reorganizate. În cazul în care nu a fost posibilă realizarea prevederii prezentului alineat, autoritatea de supraveghere va impune lichidarea forţată a asociaţiei în conformitate cu art. 50.

(3) Consiliul asociaţiei (asociaţiilor) implicată (implicate) în procesul de reorganizare va (vor) elabora planul de reorganizare, care va fi aprobat de adunarea (adunările) generale ale membrilor asociaţiei (asociaţiilor) respective şi de autoritatea de supraveghere. 

(4) Autoritatea de supraveghere poate lua sub administrarea sa procesul de reorganizare a asociaţiei fără acordul adunării generale a membrilor, în cazul în care este evident că situaţia financiară se deteriorează rapid.

Articolul 49. Insolvabilitatea 

(1) Intentarea, derularea şi încheierea procesului de insolvabilitate sînt efectuate în conformitate cu prezenta lege şi cu legislaţia privind insolvabilitatea.

(2) În sensul prezentului articol se consideră:

a) incapacitate de plată – situaţia cînd asociaţia nu a achitat la scadenţă 50% şi mai mult din obligaţiunile curente;

b) supraîndatorare – situaţia cînd obligaţiunile depăşesc activele cu 20% şi mai mult.

(3) În cazul în care asociaţia este în incapacitate de plată sau supraîndatorare, iar măsurile întreprinse în conformitate cu art. 31, 51 şi 52 nu    s-au soldat cu redresarea situaţiei financiare, autoritatea de supraveghere va sesiza autoritatea de licenţiere privind retragerea licenţei şi instanţa de judecată privind intentarea procesului de insolvabilitate.

Articolul 50. Lichidarea 

(1) Asociaţia se lichidează în temeiurile şi în modul stabilite de legislaţia civilă, cu excepţiile şi derogările prevăzute de prezentul articol.

(2) În afară de temeiurile stabilite de legislaţia civilă, asociaţia se lichidează dacă:

a) autoritatea de supraveghere a impus lichidarea forţată a asociaţiei, conform art. 52 alin.(5) lit. c);

b) autoritatea de licenţiere a retras licenţa asociaţiei;

c) asociaţia nu a respectat termenul-limită pentru depunerea cererii de eliberare a licenţei, stipulat în art. 30 alin. (6).

(3) Hotărîrea privind lichidarea benevolă a asociaţiei se va comunica în scris autorităţii de supraveghere în termen de 10 zile din data adoptării.

(4) Lichidarea asociaţiei este efectuată de lichidatorul (lichidatorii), numit (numiţi) de adunarea generală a membrilor, la care trec toate împuternicirile de conducere curentă a asociaţiei. Autoritatea de supraveghere poate delega, în conformitate cu legislaţia, reprezentantul său pentru a fi numit în calitate de lichidator.

(5) Activele rămase după satisfacerea creanţelor creditorilor vor fi distribuite membrilor proporţional cotei de membru, în conformitate cu legislaţia şi statutul asociaţiei. 
CAPITOLUL X. ACŢIUNI ILEGALE ŞI MĂSURI 
DE STABILIZARE. FONDUL DE STABILIZARE

Articolul 51. Acţiuni ilegale şi măsuri de stabilizare
(1) Dacă se constată că asociaţia a încălcat prezenta lege, actele normative ale autorităţii de supraveghere sau alte acte normative, sau s-a angajat în operaţiuni riscante sau dubioase, sau s-a înrăutăţit starea financiară sau viabilitatea asociaţiei, sau s-au admis încălcări la prezentarea rapoartelor financiare şi altor rapoarte şi informaţii, sau a prezentat date şi informaţii eronate, inclusiv privind indicatorii de prudenţă financiară sau alte exigenţe prevăzute de actele normative, sau luînd în consideraţie specificul situaţiei curente sau din trecut al asociaţiei, autoritatea de supraveghere poate:

a) emite un avertisment;

b) încheia cu asociaţia un acord care prevede măsuri de stabilizare;

c) emite decizie privind conformarea cu legislaţia şi/sau efectuarea măsurilor de stabilizare, inclusiv plasarea asociaţiei sub administrare externă şi aplicarea sancţiunilor;

d) suspenda licenţa asociaţiei, în conformitate cu art. 31, concomitent cu aplicarea prevederilor prezentului articol, precum şi art. 48 şi 52.

(2) În cazul constatării celor prevăzute la alin.(1), autoritatea de supraveghere poate impune asociaţiei:

a) să nu accepte depuneri de economii;

b) să nu acorde împrumuturi;

c) să nu constituie filiale şi reprezentanţe;

d) să nu se angajeze într-un nou tip de activitate;

e) să nu stabilească rate ale dobînzii la împrumuturi şi depuneri de economii la un nivel care va influenţa negativ situaţia financiară a asociaţiei;

f) să modifice, să reducă sau să suspende orice activitate pe care o consideră ca fiind excesiv de riscantă;

g) să suspende sau să elibereze administratorii din funcţia deţinută;

h) ca nici un administrator sau angajat al asociaţiei să nu primească suplimente, prime şi alte adaosuri la salariul de funcţie.

(3) Autoritatea de supraveghere poate limita retragerea depunerilor de economii dacă se constată că această măsură este necesară pentru protecţia intereselor legale ale membrilor.

(4) Măsurile de stabilizare prevăzute la prezentul articol nu exclud aplicarea altor măsuri conform legislaţiei.

(5) Autoritatea de supraveghere sau reprezentanţii ei vor asigura implementarea adecvată a măsurilor stabilite conform alin.(2), (3) şi (4).

Articolul 52. Administrarea externă 
(1) Scopul administrării externe este redresarea situaţiei financiare, asigurarea evitării dificultăţilor financiare, protecţia drepturilor şi intereselor deponenţilor şi neadmiterea riscurilor excesive în sistem.

(2) În cazul în care se depistează că asociaţia nu a executat sau a executat neadecvat măsurile de stabilizare impuse conform art. 51 sau activează contrar legislaţiei, autoritatea de supraveghere poate plasa asociaţia sub administrare externă. 

(3) Administrarea externă a asociaţiei se efectuează în conformitate cu actul normativ aprobat de autoritatea de supraveghere. Autoritatea de supraveghere numeşte un administrator extern, care va corespunde cerinţelor stabilite, va prelua controlul şi va administra toate activele şi operaţiunile asociaţiei. 

(4) Administratorul extern are dreptul de a suspenda sau demite din funcţie membrii consiliului, comisiei de cenzori, directorul executiv, alţi angajaţi şi specialişti ai asociaţiei, de a interzice sau restrînge în funcţii persoanele şi organele asociaţiei, limita sau suspenda activităţile asociaţiei, dacă consideră că exercitarea acestora va contribui la continuarea activităţii nesigure şi inadecvate sau va cauza asociaţiei dificultăţi financiare. Administratorul extern poate lua şi alte decizii şi efectua alte activităţi, delegate lui, orientate spre atingerea scopului menţionat la alin.(1).

(5) Autoritatea de supraveghere va menţine asociaţia sub administrare externă pînă cînd va avea loc unul din următoarele evenimente:

a) autoritatea de supraveghere va decide sistarea procesului şi revenirea condiţionată la administrarea obişnuită în cadrul asociaţiei, dacă îmbunătăţirile specificate au fost obţinute;

b) autoritatea de supraveghere a constatat că asociaţia, de sine stătător, nu este viabilă pe termen lung - în acest caz se vor aplica prevederile art. 48 alin.(2);

c) autoritatea de supraveghere va impune lichidarea forţată a asociaţiei şi va sesiza autoritatea de licenţiere în privinţa retragerii licenţei în conformitate cu art. 32.

Articolul 53. Fondul de stabilizare
(1) Fondul de stabilizare se creează în scopul acordării asistenţei asociaţiilor prin implementarea măsurilor de stabilizare.

(2) Asociaţiile de economii şi împrumut care acceptă depuneri de economii sînt obligate să devină membri şi să participe la constituirea fondului de stabilizare. 

(3) Fondul de stabilizare este constituit, gestionat şi utilizat de autoritatea de supraveghere conform actelor sale normative. 

(4) Mijloacele financiare ale fondului de stabilizare sînt constituite din:

a) contribuţii iniţiale ale asociaţiilor;

b) contribuţii anuale ale asociaţiilor;

c) contribuţii speciale ale asociaţiilor;

d) venituri din investirea resurselor disponibile ale fondului de stabilizare;

e) mijloace provenite din sursele Guvernului, donaţii, granturi şi asistenţă financiară externă.

(5) Autoritatea de supraveghere stabileşte condiţiile, mărimea şi termenele de achitare a contribuţiilor menţionate la alin.(4) lit. a), b) şi c).

(6) Mijloacele fondului de stabilizare se direcţionează în asociaţii sub formă de:

a) împrumuturi;

b) garanţii;

c) răscumpărarea creanţelor din împrumuturi;

d) acordarea asistenţei tehnice şi de alt gen, implementarea programelor de monitorizare, educaţionale şi de consultanţă în scopul prevenirii insolvabilităţii sau micşorării riscului de insolvabilitate.

Capitolul XI. ASOCIAŢIA CENTRALĂ

Articolul 54. Scopul şi principiile activităţii asociaţiei centrale 
(1) Asociaţia centrală are drept scop contribuirea la dezvoltarea durabilă a asociaţiilor de economii şi împrumut şi îmbunătăţirea calităţii serviciilor acordate de către acestea membrilor săi prin efectuarea activităţilor stabilite la art. 55.

(2) Principiile de asociere a membrilor asociaţiei centrale sînt:

a) caracterul benevol al asocierii asociaţiilor de economii şi împrumut, cu excepţia celor menţionate la lit. e), şi libera disociere, în conformitate cu legislaţia;                

b) participarea asociaţiilor-membre prin reprezentanţii lor în organele de conducere şi control ale asociaţiei centrale;  

c) deţinerea de către fiecare membru a unui singur vot la adunarea generală a asociaţiei centrale;

d) prestarea serviciilor doar asociaţiilor-membre;

e) participarea obligatorie în asociaţia centrală a tuturor asociaţiilor care acceptă depuneri de economii ale membrilor. 

Articolul 55. Activitatea asociaţiei centrale
(1) Asociaţia centrală licenţiată poate efectua următoarele activităţi:

a) obţine împrumuturi, inclusiv de la asociaţii, şi acordă împrumuturi asociaţiilor şi servicii aferente împrumuturilor;

b) acceptă de la asociaţii investiţii în fondul de lichidităţi şi administrează acest fond; 

c) acordă asistenţă asociaţiilor din fondul de lichidităţi pentru menţinerea lichidităţii acestora;

d) reprezintă interesele asociaţiilor în relaţiile cu instituţiile şi organizaţiile private, autorităţile publice şi judecătoreşti, în conformitate cu legislaţia;

e) organizează procesul de instruire a personalului asociaţiilor; 

f) acordă asistenţă metodologică asociaţiilor;

g) prezintă autorităţii de supraveghere, după caz, propuneri privind necesitatea aplicării măsurilor de stabilizare a asociaţiilor;

h) investeşte resursele financiare libere;

i) acordă asociaţiilor servicii fiduciare şi de intermediere la plasarea fondurilor şi rezervelor acestora în diverse instrumente financiare;

j) obţine resurse creditare de pe piaţa financiară şi de la organizaţii internaţionale;

k) participă în sistemul naţional de plăţi şi emite mijloace de plăţi pentru asociaţii şi membrii acestora;

l) stabileşte procedurile operaţionale unice pentru desfăşurarea activităţii asociaţiilor;

m) prezintă propuneri autorităţii de supraveghere privind perfecţionarea actelor normative ce reglementează activitatea asociaţiilor; 

n) efectuează activităţi delegate de autoritatea de supraveghere în baza acordului respectiv;

o) efectuează alte activităţi prevăzute de legislaţie şi statut, care nu contravin legislaţiei.

(2) Asociaţia centrală poate constitui societăţi comerciale pentru satisfacerea necesităţilor sistemului de asociaţii de economii şi împrumut şi/sau participa în capitalul unor asemenea întreprinderi, pe baza hotărîrii adunării generale a membrilor asociaţiei centrale şi acordului în scris al autorităţii de supraveghere.

(3) La efectuarea activităţilor menţionate la alin.(1) şi (2) asociaţia centrală este obligată să respecte cerinţele şi limitele stabilite de legislaţie, inclusiv de actele normative ale autorităţii de supraveghere. 
(4) Prevederile art.7 alin.(1)-(3) se aplică asociaţiilor centrale în măsura în care nu contravin prezentului articol.
Articolul 56. Membrii asociaţiei centrale 
(1) Membri ai asociaţiei centrale pot fi numai asociaţiile de economii şi împrumut.

(2) Asociaţia obţine calitatea de membru după aprobarea cererii de către consiliul asociaţiei centrale şi depunerea cotei de membru, conform statutului asociaţiei centrale.

(3) Înscrierile privind membrii asociaţiei centrale se efectuează în Registrul membrilor, ţinut de consiliul asociaţiei centrale.

(4) Membrul asociaţiei centrale este în drept: 

a) să nominalizeze reprezentantul său pentru participare în organele de conducere  şi control ale asociaţiei centrale;

b) să beneficieze de împrumuturi, garanţii şi altă asistenţă şi servicii oferite de asociaţia centrală şi prevăzute în prezenta lege şi statutul asociaţiei centrale, în modul şi condiţiile stabilite de statut şi contractele cu asociaţia centrală;

c) să efectueze investiţii în fondul de lichidităţi;

d) să solicite şi să primească informaţii privind activitatea asociaţiei centrale, să ia cunoştinţă de documentele acesteia, în baza prevederilor statutului şi a deciziilor referitoare la menţinerea secretului comercial;

e) să beneficieze de alte drepturi stabilite de legislaţie şi statut.

(5) Membrul asociaţiei centrale este obligat:

a) să respecte legislaţia, inclusiv actele normative privind asociaţia centrală, statutul, regulamentele interne ale acesteia;

b) să depună cota de membru şi alte contribuţii financiare stabilite de statut, deciziile organelor de conducere ale asociaţiei centrale, actele normative ale autorităţii de supraveghere;

(6) Asociaţia îşi încetează calitatea de membru al asociaţiei centrale în caz de:

a) retragere benevolă;

b) excludere  în modul stabilit de statut; 

c) retragere a licenţei.

(7) Mijloacele financiare ale asociaţiei depuse în asociaţia centrală pentru asigurarea lichidităţii se restituie în modul şi în condiţiile stabilite de actele normative ale autorităţii de supraveghere.
Articolul 57. Constituirea asociaţiei centrale
(1) Asociaţia centrală se constituie în baza hotărîrii adunării generale a fondatorilor.

(2) Numărul minim de fondatori la constituirea asociaţiei centrale este de 25 asociaţii de economii şi împrumut.

(3) Adunarea generală a fondatorilor:

a) decide privind constituirea asociaţiei centrale;

b) aprobă statutul asociaţiei centrale;

c) alege membrii consiliului şi comisiei de cenzori; 

d) împuterniceşte persoanele ce vor reprezenta asociaţia centrală la înregistrarea acesteia;

e) examinează alte chestiuni privind iniţierea activităţii asociaţiei centrale.

(4) Documentele de constituire ale asociaţiei centrale şi cerinţele faţă de acestea sînt analogice celor prevăzute pentru asociaţiile de economii şi împrumut în art. 25 alin. (4).
Articolul 58. Organele de conducere şi control ale asociaţiei centrale. 
                       Auditul extern

(1) Organele de conducere ale asociaţiei centrale sînt:

a) adunarea generală a membrilor;

b) consiliul;

c) organul executiv.

(2) Organul de  control al asociaţiei centrale este comisia de cenzori.

(3) Competenţele adunării generale, consiliului, comisiei de cenzori, organului executiv, precum şi procedurile de activitate a acestora sînt analogice celor stabilite pentru asociaţii în art. 36-43, cu excepţia particularităţilor expuse în prezentul articol.  

(4) Cerinţele faţă de administratorii asociaţiei centrale sînt analogice celor stabilite pentru administratorii asociaţiilor în art. 12. Membrii consiliului şi comisiei de cenzori ai asociaţiei de economii şi împrumut pot fi membri ai consiliului şi comisiei de cenzori ai asociaţiei centrale şi invers. Autoritatea de supraveghere poate stabili cerinţe specifice faţă de administratorii asociaţiei centrale.

(5) Membrii consiliului şi comisiei de cenzori sînt aleşi de adunarea generală a membrilor prin vot secret pe o perioadă de 4 ani, cu condiţia realegerii nu mai puţin de jumătate din membri în fiecare 2 ani. În prima componenţă a consiliului şi comisiei de cenzori, cel puţin jumătate din membri vor fi aleşi pe o perioadă de doi ani. 

(6) Consiliul este compus din cel puţin 5 membri, care aleg preşedintele consiliului.

(7) În scopul identificării candidaţilor pentru funcţia de membru al consiliului şi comisiei de cenzori, consiliul formează comitetul de nominalizare, care prezintă asociaţiilor-membre lista candidaţilor cu cel puţin o săptămînă înainte de data desfăşurării adunării generale. Candidaţii suplimentari pot fi înaintaţi în cadrul adunării generale prin acordul în scris a cel puţin 5 membri ai asociaţiei centrale.

(8) Consiliul numeşte organul executiv şi aprobă candidaturile propuse de organul executiv la funcţiile de conducere ale asociaţiei centrale.

(9) Membrii comisiei de cenzori pot fi reprezentanţi ai asociaţiilor-membre sau alte persoane care corespund criteriilor minime de eligibilitate stabilite prin actele normative ale autorităţii de supraveghere.

(10) La propunerea comisiei de cenzori adunarea generală aprobă auditorul extern al asociaţiei centrale. Acelaşi auditor extern nu poate fi aprobat al treilea an consecutiv.

(11) Organizaţia de audit va efectua auditul extern al asociaţiei centrale în termen de patru luni după expirarea anului financiar şi va prezenta raportul de expertiză contabilă de conducere şi control ale asociaţiei centrale şi autorităţii de supraveghere în termen de 10 zile calendaristice din data emiterii. 

Articolul 59. Statutul asociaţiei centrale
(1) Statutul asociaţiei centrale va include prevederi analogice celor stabilite pentru asociaţiile de economii şi împrumut în art. 26 al prezentei legi, cu excepţia alin. (1) lit. f), în care va fi înscrisă informaţia referitoare la denumirea asociaţiei, adresa juridică, numărul de identificare.

(2) În statutul asociaţiei centrale se pot include şi alte prevederi, inclusiv referitoare la relaţiile dintre membrii asociaţiei centrale, relaţiile dintre asociaţia centrală şi persoanele terţe, care nu contravin legislaţiei.

CAPITOLUL XII. DISPOZIŢII FINALE ŞI TRANZITORII

Articolul 60. Dispoziţii tranzitorii
(1) Licenţele valabile la data intrării în vigoare a prezentei legi rămîn valabile pînă la data expirării, cu condiţia conformării activităţii, operaţiunilor şi documentelor asociaţiilor prevederilor prezentei legi şi actelor normative ale autorităţii de supraveghere în termenul stabilit de aceasta prin act normativ, dar nu mai tîrziu de 12 luni din data intrării în vigoare a prezentei legi. 

(2) Pînă la aducerea activităţii, operaţiunilor şi documentelor asociaţiilor în conformitate cu prezenta lege şi actele normative ale autorităţii de supraveghere, asociaţiile vor activa în limitele teritoriale actuale şi vor efectua activităţi permise de licenţa valabilă, şi anume: acordarea împrumuturilor şi acceptarea depunerilor de economii.

(3) Cererile de eliberare a licenţelor nesoluţionate la data intrării în vigoare a prezentei legi vor fi restituite solicitanţilor împreună cu documentele anexate. 

(4) Cererile de eliberare sau reperfectare a licenţelor depuse după intrarea în vigoare a prezentei legi vor fi examinate în conformitate cu legislaţia privind licenţierea unor genuri de activitate şi prezenta lege. 

(5) Pînă la aducerea în conformitate cu prezenta lege, statutele şi regulamentele interne ale asociaţiilor se vor aplica în măsura în care nu contravin legii.

Articolul 61. Dispoziţii finale 

(1) Prezenta lege intră în vigoare la data publicării în Monitorul Oficial al Republicii Moldova, cu excepţia art. 52, 54-59 şi a prevederilor referitoare la fondul de lichidităţi şi fondul de stabilizare, care vor intra în vigoare la expirarea a 12 luni de la intrarea în vigoare a prezentei legi. 

(2) Guvernul, în termen de 12 luni:

va prezenta Parlamentului propuneri privind aducerea legislaţiei în corespundere cu prezenta lege;

va aduce actele sale normative în concordanţă cu prezenta lege şi va adopta actele normative necesare executării prezentei legi.

(3) La data intrării în vigoare a prezentei legi se abrogă Legea nr. 1505–XIII din 18 februarie 1998 privind asociaţiile de economii şi împrumut ale cetăţenilor (Monitorul Oficial al Republicii Moldova, 1998, nr. 38-39, art. 268), cu modificările şi completările ulterioare.

(4) Asociaţiile sînt scutite de achitarea taxei pentru înregistrarea modificărilor la statutele lor, a căror efectuare este impusă de prezenta lege.

Preşedintele Parlamentului                                
